|  |
| --- |
| **1 Joh. 1:1-4****“Hoe vier jy Kersfees?”** |

Kinders – Hoekom vier ons Kerfees? Wat is die beste/lekkerste/belangrikste van K.

Hoe vier jy Kersfees?

 Wanneer vier jy dit, wat vier jy en hoe doen jy dit?

Ek vertrou dat hierdie boodskap nog betyds is dat jy nog sal kan nadink oor jou Kerfeesgewoontes;

en as dit nodig is, dat jy en jou mense aanpassings sal maak waar dit dalk nodig is.

Geloofsfeeste is niks nuuts nie – elke geloof het hulle feesdae, party meer en ander minder. Selfs die ateïste vier “Vryheid van Godsdiensdag” op 12 Februarie. (Darwin se geboortedag.)

In die Ou Testament het die Here heelparty spesifieke godsdiens feesdae voorgeskryf (Lev. 23, 25 e.a.) –

die mees algemene was natuurlike elke week se Sabbat.

 Kan jy ŉ paar ander onthou?

Daar was natuurlik die jaarlikse Paasfees (of Pasga) wat ingestel is voor die laaste plaag in Egipte;

daar was die hutte fees, ongesuurde brode, dag van versoening, ŉ paar oesfeeste soos die fees van “Eerste Vrugte”, die Sabbatsjaar elke sewe jaar en die Jubeljaar elke 50 jaar.

Maar al hierdie opdrag feeste is in Christus vervul, en daarom is dit nie meer voorgeskrewe opdragte nie – ons is vry van die wettiese navolg van feesdae.

En tog – in ons vryheid vier ons steeds geestelike feesdae.

Dit help ons om op spesifieke gebeure in God se Verlossingsplan te fokus en om met blydskap alle eer daarvoor aan Hom te gee in groot dankbaarheid.

Die belangrikste en mees gereelde is ons gehoorsame samekomste op Sondae – in herdenking as die eerste dag in die week wat ons Here uit die dood opgestaan het.

Dan is daar gereelde viering van Nagmaal in gehoorsaamheid, as herinnering van Christus se offer om ons van sonde te verlos – maar ook as verkondiging daarin dat Hy weer kom en dat ons dan saam met Hom aan die Hemelse feesmaal sal aansit.

Ons vier ook elke jaar die Paasfees in herinnering aan Christus se kruisdood, en daarmee saam die vreugde van sy oorwinnende opstanding die Sondag.

Ons herdenk die Jesus se Hemelvaart en ook die uitstorting van die Heilige Gees.

 En dan Kersfees...

Kersfees was nie van die begin af gevier nie. (Destyds het mense blykbaar eerder iemand se dood gevier as sy geboorte.)

Gelowiges het eer in die vierde eeu begin Kersfees vier. Die dringendheid om Jesus se geboorte te vier het waarskynlik verband gehou met die dwaalleringe wat op daardie stadium sy menswording ontken het.

Om Jesus se geboorte te herdenk is heel logies – as gelowiges sy dood herdenk in Paasfees, waarom dan nie ook sy geboorte nie?

Tot hiertoe klink alles nog goed en reg. Maar daar is dinge wat party mense erg ongemaklik maak oor Kerfeesviering.

Vat nou maar die datum.

Daar is geen historiese bevestiging van watter datum Jesus gebore is nie.

Desember is winter in die noordelike halfrond en dan sou die skaapwagters nie in die veld oornag het nie – maar hulle het, want dis waar die engele aan hulle verskyn het. Die stalle sou waarskynlik vol diere gewees het, maar hulle was nie – want daar was plek vir Josef en Maria.

Latere kerkvaders het daarom aangedui dat 20 Mei (Clement van Alexandrië) of 25 Maart (Augustinus) nader aan die waarheid sou wees.

 Waarom dan 25 Desember?

Omdat daar op daardie dag reeds feesgevier is in die Romeinse Ryk. Hulle het die terugkeer van die son na die winter gevier met die “Fees van die Onoorwinlike Son”.

Christene het ŉ nuwe betekenis gegee aan hulle viering op daardie dag. Vir hulle (en ons) is Jesus Christus “Lig vir die wêreld” soos wat Hy self gesê het in Joh. 8:12.

Vier jy Jesus se geboorte op 25 Desember?

Jy weet seker dat daar mense is wat dit as ŉ grootse euwel wil afmaak om Jesus se geboorte op ŉ sogenaamde heidense feesdag te vier.

Maar wat maak dit ŉ heidense feesdag? Is ons nie vry om sy geboorte op enige dag denkbaar te vier nie? Moenie jou met sulke nonsies laat pla nie.

Dis baie belangriker om te let op 1) Wat jy op Kersdag vier en 2) Hoe jy dit vier.

Wat vier ons op Kersdag?

**<<Lees 1 Joh. 1:1-4>>**

Kyk saam met my na 5 dinge wat Johannes hier uitlig. Maar eers die vraag – van wie praat Johannes hier as hy verwys na “die Woord” (v.1), en “die Lewe” of die “Ewige Lewe” (v.2)?

Dit is Jesus Christus – in Joh. 1:1 verwys Johannes ook na Jesus as die “Woord”, en in Joh. 11:26 en 14:6 sê Jesus self dat Hy “die lewe” is.

Wat sê Johannes van Jesus?

1. **Jesus is ewig onveranderlik**

 *1Van die begin af was Hy daar; [WAT van die begin af was],*
Van die begin af, van voor die Skepping af, en toe van die begin van God se beloftes oor die Messias, en toe van die begin van Jesus se bediening af

was Hy, is Hy en sal Hy onveranderlik wees.

 Hy is en was en bly die Seun van God, Hy is een in wese met die Vader, Hy is God.

1. **Jesus se menswording is ŉ fisiese historiese feit**

*1bOns het Hom self gehoor, ons het Hom met ons eie oë gesien; ja, ons het Hom gesien en met ons hande aan Hom geraak. Hy is die Woord, die Lewe.* ***2****Die Lewe het gekom; ons het Hom gesien en is getuie daarvan,*

*[wat ons gehoor het, wat ons met ons oë gesien het, wat ons aanskou het en ons hande getas het aangaande die Woord van die lewe —* ***2****en die lewe is geopenbaar, en ons het dit gesien]*

Daar is geen twyfel nie, Jesus Christus, wat ewig onveranderlik is omdat Hy God is, was ook ŉ fisiese mens.

Hoeveel ooggetuies is nodig in ŉ hofsaak – een, twee, tien? Saam met die apostels is daar honderde getuies dat Jesus geleef het, dat Hy gesterf het en weer opgestaan het as Lewende (1 Kor. 15:6).

Met hulle eie fisiese oë het hulle Hom gesien en bekyk; met hulle eie ore het hulle Hom gehoor en met hulle hande het hulle aan Hom gevat.

 Hulle het die lewe, die ewige lewe gesien en gehoor en gevoel.

Daar moet by ons nie die geringste twyfel wees hieroor nie. Dit is historiese feite!

1. **Jesus se evangelie kan en moet oorgedra word**

*2cen ons verkondig aan julle die Ewige Lewe wat by die Vader was en aan ons geopenbaar is.* ***3****Hom wat ons gesien en gehoor het, verkondig ons aan júlle*

*[2cen ons getuig en verkondig aan julle die ewige lewe wat by die Vader was en aan ons geopenbaar is —**3wat ons gesien en gehoor het, verkondig ons aan julle,]*

Kan jy jouself indink dat jy die almagtige ewige God wat fisies mens geword het se uitdruklike opdragte sou ignoreer? Baie mense doen dit, ek en jy dalk ook by tye.

Maar nie Johannes nie, en netso ook moet ons nie. Hy het Jesus werklik en intiem geken, hy kon nie anders as om van Jesus te vertel nie.

 So is dit steeds vandag nog.

As ons Christus werklik leer ken, kan ons nie stilbly oor Hom nie. As sy liefde ons vul, kan ons nie sy genade vir ander stilhou nie.

 Die openbaring van Christus is aan min gegee ter wille van baie, het iemand gesê.

En die inhoud van die verkondiging – Jesus self, wie Hy is en wat Hy gedoen het.

Nie allerhande feite en kennis en slimmighede nie – net maar Jesus Christus self.

1. **Jesus bring intieme verhoudings**

*3csodat julle aan ons gemeenskap deel kan hê. En die gemeenskap waaraan ons deel het, is dié met die Vader en met sy Seun, Jesus Christus.*

*[3csodat julle ook gemeenskap met ons kan hê; en ons gemeenskap is met die Vader en met sy Seun, Jesus Christus.]*

Opvallend dat Johannes nie sê dat hy Jesus verkondig sodat mense gered kan word nie, of sodat mense die ewige lewe kan ontvang nie. Hy sê eintlik baie meer.

Hy verkondig Jesus sodat ons wat dit hoor met Johannes en ander wat in Christus glo gemeenskap kan hê – dit is om ŉ baie persoonlike verhouding met mekaar te hê.

Maar dan gaan hy verder en sê dat daardie verhouding met mekaar, eintlik ŉ verhouding is met God die Vader en sy Seun, ons Here Jesus Christus.

 Die groter prentjie van Jesus se verlossing is dat Hy ons verhouding met God herstel.

Natuurlik is die vergifnis van ons sonde ŉ belangrike deel daarvan, maar dit is nie al nie.

 Dit gaan nie net oor sondeskuld en vergifnis nie, daar is meer.

 As jy in Christus glo, as Hy regtig jou Verlosser en Koning is, dan gaan dit verder

 na ŉ persoonlike verhouding met God en met God se ander kinders.

 Dit is om ons lewens met Hom en met mekaar te deel...

Dink aan ŉ lyk wat tussen ander in die lykshuis lê, en dan maak God hom lewendig. Sal die herlewende maar op sy eie tussen die lyke bly – of sal hy liewer saam met ander lewendes lewe?

Dis net lyke wat op hulle eie bly en dink hulle het ander gelowiges nie nodig nie.

 Lewende kinders van God soek mekaar op om saam voor Hom te lewe.

1. **Jesus is die bron van blydskap**

***4****Dit skryf ons sodat ons blydskap volkome kan wees.*

 *[****4****En ons skrywe hierdie dinge aan julle, sodat julle blydskap volkome kan wees.]*

En wat is die gevolge van die persoonlike verhouding met God en met mekaar? Volkome blydskap.

Dit is meer as om net maar bly te wees.

Iemand (Lloyd-Jones) beskryf dit as ŉ diepgaande vreugde wat jou hele wese en jou hele persoonlikheid aanraak.

Dit is nie oppervlakkig sodat die swaarkry van hierdie lewe dit kan wegspoel of wegwaai nie.

Dit is diep in jou siel geanker soos die wortels van ŉ boom wat staande kan bly in ŉ orkaan.

Dit is ŉ blydskap wat jou gedagtes bevredig en jou emosies, ŉ blydskap wat aan al jou begeertes voldoen.

Dit is ŉ diepe sielsblydskap wat groei uit die kennis van Jesus Christus en nabye verhouding met Hom as jou Here.

En dit alles my liewe Br en Sr is wat ons vier met Kersfees.

Dat Jesus onveranderlik God is,

wat fisies mens het geword as ŉ historiese feit,

wat ons verhouding met God en met mekaar herstel het

 tot ŉ persoonlike saamleef met Hom en met mekaar,

 sodat ons blydskap volkome sal wees.

As dit is wát ons vier, dan moet die manier waarop ons Kersfees vier dit tog verkondig.

Is dit wat jou viering verkondig? Hoe vier jy Kersfees?

Ek wil nie vashaak aan kersbome en versierings nie.

Netsoos die keuse van die datum kan allerhande verkeerde heidense konneksies daarmee gemaak word.

Maar as die boom dalk vrugbaarheid moes simboliseer vir party, dan kan dit die boom van die lewe simboliseer vir ander.

Ek wil ook nie vashaak by tradisies oor maaltye en die gee van geskenke nie.

Die vraag by al hierdie dinge wat ons doen is dit, “waarvan getuig dit wat jy doen?”

Is die hooffokus van jou en jou mense se Kersfees julle genot en plesier en tradisies?

Ongelowiges voer ook hartlik saam fees – getuig jou feesvieringe van iets (or Iemand) ander as hulle sŉ?

Ons hoef nou nie op ŉ heksejag gaan om die dieper geestelike betekenis ager elke ding te gaan soek nie. ŉ Krismispoeding is ŉ Krismispoeding en dis lekker en dis goed netso.

Maar ek hoop jy verstaan wat ek bedoel as ek vra wat is die fokus van jou Kersfees.

Wat onthou jy en jou mense die beste na die tyd – die kos, die kopseer, die kersboom en liggies, die geskenke? Of is jou fokus Iemand anders?

Laat ek een voorbeeld noem oor geskenke.

My hart krimp ineen as ek hoor hoe iemand vir ŉ kind sê dat hy ŉ geskenk gaan ontvang as hy die jaar soet was! Getuig dit van Christus se genade wat onverdiend is? Of moet ons God se allergrootste geskenk verdien? Dis mos nie die evangelie nie!

Ons kan met ons gebruike en gewoontes ŉ streep trek deur die waarheid van Christus se ware evangelie.

Wanneer Jesus nie die hoofkarakter is van ons feesvieringe nie, dan is dit ŉ ydellike gebruik van sy Naam om dit Kersfees te wil noem...

As dit gebeur, of as daar selfs die geringeste kans daarvoor bestaan, dan moet ons liewer glad nie Kersfees vier nie.

Soos toe kerkdienste en openbare kersfeeste verbied was in Engeland van 1642 tot 1660.

Moenie hierdie Kersfees bloot doen wat jy altyd doen en oor jare al gewoond is nie.

Dink ŉ bietjie oor watter boodskap jou gebruike en optrede verkondig.

Is daar dalk iets wat julle doen wat die waarheid in gevaar stel?

Is daar ander maniere van feesvier sodat dit wat julle doen juis die waarheid beter en duideliker kan uitbeeld?

Kan jy julle gebruike koppel aan getuienis of is dit net dinge wat die aandag van die waarheid aftrek?

Onthou wat ons wil verkondig ook in die manier wat ons Kersfees vier:

Jesus Christus is onveranderlik God,

wat fisies mens het geword as ŉ historiese feit,

om ons verhouding met God en met mekaar te herstel tot ŉ persoonlike saamleef met Hom en met mekaar,

 sodat ons blydskap volkome sal wees...

 Nou – en veral wanneer Hy weer kom!

Vier Kersfees op so ŉ manier dat alles wat julle doen hierdie waarheid sal verkondig.

Amen